東坡種花二首 一
作者：白居易
朝代：唐

paragraphs: 持錢買花樹，城東坡上栽。
但購有花者，不限桃杏梅。
百果參雜種，千枝次第開。
天時有早晚，地力無高低。
紅者霞豔豔，白者雪皚皚。
遊蠭逐不去，好鳥亦來栖。
前有長流水，下有小平臺。
時拂臺上石，一舉風前杯。
花枝蔭我頭，花蘂落我懷。
獨酌復獨詠，不覺月平西。
巴俗不愛花，竟春無人來。
唯此醉太守，盡日不能迴。